Document ID: /roh_data/filtered/fineweb-2-filterrobots_roh.jsonl.gz/32961

«Harry Potter and the cursed child» - uschè sa numna il titel dal teater che ha festivà ils 30 da zercladur premiera a Londra. Geabain. In teater. Joanne K. Rowling ha tschernì per la cuntinuaziun da ses bestsellers cun e sur dal giuven striun Harry Potter la furma dal teater. Ed il nov cudesch che cumpara sonda per tudestg è perquai er betg in cudesch classic cun text cuntinuant, mabain il script dal teater - che l'autura ha dal reminent betg scrit be suletta, mabain cun l'agid da Jack Thorne, scenarist, e John Tiffany, reschissur.
I fa in zic la pareta da fan-fiction
La furma cun narratur e dialogs è in zic nunusitada da leger Harry Potter ed uschia mancan mintgatant las descripziuns, ils detagls. Tut va plitost spert. Las scenas siglian dad in lieu a l'auter. E magari fa quai schizunt l'impressiun dad esser fan-fiction. Dentant quai fiss lura buna fan fiction, perquai che la tensiun è anc adina qua. Er sche Harry, Ron e Hermine (ch'è dal reminent daventada ministra da magia) n'èn betg pli ils acturs principals, cun il figl da Harry, Albus Severus, e ses meglier ami Scorpius Malfoy, grategia quai tuttina a Rowling da tegnair il lectur cun il nas en il cudesch.
RR actualitad 11:00